Kabinet ‘ook onkant gevang’ deur Zwane-verklaringMosebenzi Zwane, minister van minerale hulpbronne. “Ek het ook, soos julle, maar in die koerant daarvan gelees,” het Radebe tydens ŉ inligtingsessie oor die kabinet se tweeweeklikse vergadering gesê. Nadat Radebe herhaaldelik gevra is of Zwane berispe sal word oor die omstrede verklaring, wat hy twee weke gelede uitgereik het, het Radebe gesê pres. Jacob Zuma het dit duidelik gemaak hy sal die saak met die minister opneem. Maroela Media het vroeër berig Zwane het wyd kritiek ontlok nadat hy in ’n verklaring op sy departement se webwerf voorgestel het dat banke, wat hul bande met die Gupta-familie verbreek het, ondersoek moet word. Die presidensie het kort hierna ŉ verklaring uitgereik om te sê Zwane se stelling is in sy persoonlike hoedanigheid gemaak en dat hy nie namens die interministeriële komitee, die presidensie of die regering praat nie. Zuma het vandeesweek in die Nasionale Vergadering gesê hy praat met Zwane daaroor, maar gewaarsku dit moet nie as ŉ teken van onenigheid in die regering gesien word nie. “Die verklaring deur die president se kantoor was baie duidelik dat die uitspraak in Zwane se persoonlike hoedanigheid gemaak is. Daar is nie veel meer wat ek kan byvoeg nie,” het Radebe gesê. Hy het bevestig Zwane het Woensdag se kabinetsvergadering bygewoon, maar gesê hy is nie oor die saak uitgevra nie.